**הרב יהודה זולדן, חגי יהודה וישראל, שבי דרום: מכון התורה והארץ, תש"פ, עמ' 42-19**

**א**

**תקיעות בראש השנה – בקרבן מוסף, ובתפילת מוסף**

**(ראש השנה לב ע"ב)**

א. תקיעה בשופר בראש השנה

ב. תקיעה בחצוצרות בבית המקדש

 1. בקרבן התמיד בכל יום, ובמועדים בעת הקרבת קרבנות המוספים

2. תקיעה בראש השנה במקדש בעת הקרבת קרבן מוסף

 3. תקיעה בשופר ובחצוצרות במקדש בראש השנה

4. אמירת מלכויות, זכרונות ושופרות בעת הקרבת קרבן מוסף בראש השנה

ג. תקיעות בשופר לאחר החורבן במסגרת תפילת מוסף

ד. לפני תפילת מוסף – תקיעות דמיושב, בתפילת מוסף – תקיעות דמעומד

1. מספר קולות השופר – תשעה, שלושים, שישים, מאה; הברכות – מלכויות, זכרונות ושופרות

2. תקיעות דמיושב – חובה אישית; תקיעות דמעומד – על סדר הברכות, תפילה ציבורית לערבב השטן

3. תקיעות דמיושב – לערבב השטן; תקיעות דמעומד – חובה אישית על סדר הברכות בתפילה ציבורית

4. מצות שופר במוסף היא חלק ממצות ההתכנסות לתפילה בראש השנה

סיכום

**א. תקיעה בשופר בראש השנה**

ראש השנה נקרא "זכרון תרועה" (ויקרא כג, כד), וכן "יום תרועה" (במדבר כט, א). השם "זכרון תרועה" נזכר בפרשת המועדות, ו"יום תרועה" נזכר בהקשר להקרבת קרבן מוסף של ראש השנה. בתורה לא נאמר באיזה כלי מריעים. במדרש ההלכה (ספרא אמור פרשה יא סוף פרק יג) נאמר:

ומניין שהוא בשופר? תלמוד לומר "והעברת שופר תרועה בחודש השביעי בעשור לחודש ביום הכיפורים" (ויקרא כה, ט). שאין תלמוד לומר "בחודש השביעי". ומה תלמוד לומר "בחודש השביעי"? הרי תרועת שביעית כזו, מה זו בשופר אף תרועת ראש השנה בשופר.[[1]](#footnote-1)

 המילים: "בחדש השביעי" לכאורה מיותרות בפסוק שעוסק ביובל, מאחר שבהמשך הפסוק כתוב שהיובל הוא ביום כיפור: "בעשור לחדש ביום הכפרים תעבירו שופר בכל ארצכם".

 גם מפסוק בתהלים למדו חכמים שהתקיעה בראש השנה היא בשופר (ראש השנה לד ע"א):

"תקעו בחדש שופר בכסה ליום חגנו" (תהלים פא, ד). אי זהו חג שהחדש מתכסה בו? הוי אומר זה ראש השנה, וקאמר רחמנא – "שופר".

**ב. תקיעה בחצוצרות בבית המקדש**

**1. קרבן התמיד בכל יום, ובמועדים בעת הקרבת קרבנות המוספים**

בעת הקרבת קרבנות ציבור בבית המקדש - התמיד שבכל יום והמוספים שבמועדים, היו הכהנים תוקעים בחצוצרות (במדבר י, י):

וביום שמחתכם ובמועדיכם ובראשי חדשיכם ותקעתם בחצוצרת על עולתיכם ועל זבחי שלמיכם והיו לכם לזכרון לפני אלהיכם אני ה' אלהיכם.

 בפסוק נאמר שיש לתקוע בחצוצרות רק בעת הקרבת קרבנות במועדים ובראש חודש, אך בפועל היו תוקעים בכל יום בעת הקרבת קרבנות הציבור. כך נאמר במשנה (סוכה ה, ה):

כל יום היו שם עשרים ואחת תקיעות במקדש. שלש לפתיחת שערים, ותשע לתמיד של שחר, ותשע לתמיד של בין הערבים.[[2]](#footnote-2) ובמוספין היו מוסיפין עוד תשע.

סך התקיעות שהיו תוקעים בכל יום שיש בו קרבן מוסף, היה שלושים.

פירוט הימים והמועדים שבהם יש לתקוע בחצוצרות מופיע במדרש ההלכה (ספרי זוטא במדבר י, י):

"ביום", זה יום טוב.

"וביום" זה יום השבת,

"וביום" זה יום הכפורים.

"שמחתכם" אלו הרגלים.

"מועדיכם" אלו התמידים, כשאמר "ומועדיכם" ריבה כל תמיד ותמיד.

"ובראשי חדשיכם", אלו ראשי חדשים. ו"ראשי חדשיכם" ריבה ראש השנה.

"ותקעתם בחצוצרות", לא בשופרות.[[3]](#footnote-3)

"על עולותיכם", אלו עולות חובה.

"ועל זבחיכם" זו זביחת הפסח.

"ועל זבחי שלמיכם", רבה שני כבשי עצרת.

הרמב"ם (ספר המצוות, מצוות עשה נט) ניסח מצווה זו כך:

שצונו לתקוע בחצוצרות במקדש עם הקרבת כל קרבן מקרבני המועדים והוא אמרו יתברך "וביום שמחתכם ובמועדיכם ובראשי חדשיכם ותקעתם בחצוצרות" (במדבר י, י). ובבאור אמרו שמצות היום בחצוצרות (ראש השנה כו ע"ב)... וכן אנחנו מצווים לתקוע בחצוצרות בעתות הצורך והצרות כשנצעק לפני השם יתעלה, והוא אמרו "וכי תבאו מלחמה בארצכם על הצר הצורר אתכם" (במדבר י, ט).[[4]](#footnote-4)

 גם החינוך (מצוה שפד) מנה את המצוה לתקוע בחצוצרות בעת הקרבת הקרבן במועדים, והוסיף: "אף על פי שהזהיר הכתוב ביום שמחה ומועד וראש חדש, לאו דוקא, דבכל יום היו תוקעין במקדש בחצוצרות על הקרבן".

**2. תקיעה בראש השנה במקדש בעת הקרבת קרבן מוסף**

קרבנות המוספים של ראש השנה נזכרו בפרשיית המוספים של כל החגים (במדבר כט, א-ו). בפסוק נזכר הקשר בין הקרבנות לבין היות היום יום תרועה: "ובחדש השביעי באחד לחדש מקרא קדש יהיה לכם... יום תרועה יהיה לכם. ועשיתם עולה..." (במדבר כט, א-ב).[[5]](#footnote-5)

 במדרש (ספרי זוטא י, י) שהובא לעיל, התקיעה בראש השנה נכללת במצווה לתקוע בראש חודש. בגמרא (סוכה נה ע"א) נזכר שהיו תוקעים בראש השנה ובראש חודש על הקרבנות:

רב אשי אמר: כתיב "חדשכם" וכתיב "ובראשי", ואיזה חדש שיש לו שני ראשים? הוי אומר זה ראש השנה.

 התקיעה על הקרבנות בראש השנה נזכרת במקום נוסף בגמרא (סוכה נד ע"א):

וליתני נמי: ראש השנה שחל להיות בשבת, דהא איכא בו תלתא מוספין: מוסף דראש השנה, מוסף דראש חודש, מוסף דשבת.

 אפשרות אחרת היא שהמילים "וביום שמחתכם... ותקעתם בחצוצרת על עולתיכם", מכוונות לראש השנה. כך נדרש בספרי (במדבר פרשת בהעלותך פיסקא עז):

"אני ה' אלהיכם". למה נאמר? לפי שהוא אומר "דבר אל בני ישראל לאמר בחדש השביעי באחד לחדש יהיה לכם שבתון זכרון תרועה" (ויקרא כג, כד) אבל מלכות לא שמענו. תלמוד לומר "ה' אלהיו עמו ותרועת מלך בו" (במדבר כג, כא) זה שופר ומלכות.

ר' נתן אומר: אינו צריך. שהרי כבר נאמר "ותקעתם בחצוצרות" – הרי שופר. "והיו לכם לזכרון" – זה זכרון. "אני ה' אלהיכם" – זה מלכות.

 לפי תנא קמא, מפסוק זה לומדים על אמירת זכרונות בראש השנה, ולדברי ר' נתן לומדים משם על אמירת מלכויות, זכרונות, ושופרות. יש להסביר בעקבות דרשת ר' נתן, שמאחר שבראשי חדשים ובמועדים לא מזכירים פסוקים למלכויות, זכרונות ושופרות, מכאן שהסיפא של הפסוק "ותקעתם בחצוצרות... והיו לכם לזכרון... אני ה' אלוקיכם" מתייחסת למילים שברישא של הפסוק: "וביום שמחתכם" – ביום המיוחד בראש השנה.[[6]](#footnote-6)

 הרמב"ם (הל' כלי המקדש ג, ה) כתב על התקיעה בעת הקרבת המוספים במועדים:

בימי המועדות כולם ובראשי חדשים היו הכהנים תוקעים בחצוצרות בשעת הקרבן והלוים אומרין שירה שנאמר "וביום שמחתכם ובמועדיכם ובראשי חדשיכם ותקעתם בחצוצרות".

"בימי המועדות כולם" נכלל כמובן גם ראש השנה.

הרמב"ן (ויקרא כג, כד) סיכם והסביר את המצוות הקשורות לתקיעה בשופר ובחצוצרות בראש השנה:

"זכרון תרועה" (ויקרא כג, כד) כמו "יום תרועה יהיה לכם" (במדבר כט, א), יאמר שנריע ביום הזה ויהיה לנו לזכרון לפני השם, כמו שנאמר להלן "ותקעתם בחצוצרות... והיו לכם לזכרון לפני אלהיכם" (במדבר י, י). ובעבור שאמר שם "וביום שמחתכם ובמועדיכם ותקעתם בחצוצרות על עולותיכם ועל זבחי שלמיכם", וכאן צוה בתרועה סתם במועד הזה בלבד. ואחרי כן אמר "והקרבתם אשה" (ויקרא כג, כה), הנה התרועה הזאת אינה התרועה ההיא, שהיא בחצוצרות על הקרבן וזאת אינה על הקרבן. אבל היא חובה בכל ישראל, והיא בשופר, כי לא צוהו עדיין לעשות חצוצרות, וסתם כל תרועה בשופר היא, כמו שנאמר "והעברת שופר תרועה" (ויקרא כה, ט).

 הפסוק בפרשת המועדות "והקרבתם אשה" (ויקרא כג, כד) מרמז על הציווי שיופיע בפרשת המוספים (במדבר כט, א-ו) ללא פירוט מה יקריבו ביום זה. לדברי הרמב"ן, חייב כל אדם מישראל לשמוע קול שופר, ויש חובה לתקוע בחצוצרות בעת הקרבת הקרבן.

**3. תקיעה בשופר ובחצוצרות במקדש בראש השנה**

במשנה (ראש השנה ג, ג) מתואר אופן תקיעת שופר במקדש בראש השנה ובתעניות ציבור:

שופר של ראש השנה של יעל פשוט ופיו מצופה זהב. ושתי חצוצרות מן הצדדין. שופר מאריך וחצוצרות מקצרות, שמצות היום בשופר.[[7]](#footnote-7)

 כך היא עבודת ה' במקדש ביום זה, וכדברי הרב דוד הכהן, הרב "הנזיר" (קול ואור, עמ' סט):

עיקר התקיעות הוא במקדש כחלק מעבודה במקדש, כמו שהיו תוקעים בחצוצרות על הזבחים. וכן בשופר של ראש השנה שתי חצוצרות מן הצדדין.[[8]](#footnote-8)

 אמנם, לא נאמר במפורש במשנה שהתקיעות במקדש בראש השנה היו בעת הקרבת קרבן המוסף.[[9]](#footnote-9)

הרמב"ם (פירוש למשנה, ראש השנה ג, ג) כתב:

 סדר זה לא היה אלא במקדש שנאמר: "בחצוצרות וקול שופר הריעו לפני המלך ה' " (תהלים צח, ו). אבל שלא במקדש אין תוקעין בראש השנה אלא בשופר בלבד.

 דברים דומים כתב הרמב"ם בהל' שופר (א, ב), אם כי גם שם לא הזכיר הרמב"ם שבמקדש עשו כן בעת הקרבת קרבן המוסף.[[10]](#footnote-10)

דברי הרמב"ם בפירושו למשנה מרמזים למסופר בגמרא (ראש השנה כז ע"א):

רב פפא בר שמואל סבר למיעבד עובדא כמתניתין (תוס' רי"ד – וחשב לתקוע בשופר ובחצוצרה בראש השנה כמו הדין האמור במשנה). אמר ליה רבא: לא אמרו אלא במקדש. תניא נמי הכי במה דברים אמורים במקדש, אבל בגבולין מקום שיש חצוצרות אין שופר, מקום שיש שופר אין חצוצרות. וכן הנהיג ר' חלפתא בציפורי ור' חנניא בן תרדיון בסיכני (שתקעו בחצוצרה ובשופר) וכשבא הדבר אצל חכמים אמרו: לא היינו נוהגים כן אלא בשער מזרח ובהר הבית בלבד. אמר רבא ואיתימא ר' יהושע בן לוי מאי קראה? דכתיב "בחצוצרות וקול שופר הריעו לפני המלך ה' " (תהלים צח, ו), לפני המלך ה' הוא דבעינן חצוצרות וקול שופר, אבל בעלמא לא.

 מהפסוק בתהלים יש ללמוד שרק במקום שבו נצטווינו להריע ולא לתקוע, אז תוקעים לפני ה' בחצוצרות ובשופר. "בחצוצרות וקול שופר, **הריעו** לפני המלך ה' " (תהלים צח, ו).[[11]](#footnote-11) נראה להוסיף עוד שהביטוי: "הריעו לפני המלך ה' ", לא בא ללמד רק שמריעים ולא תוקעים, וכן הוא אינו רק תיאור מקום היכן מריעים בחצוצרות ובשופר "**לפני המלך ה'** ", אלא בא לרמוז על זכרון לפני ה', "ונזכרתם **לפני ה'** אלהיכם" (במדבר י, ט) כאמור בפסוק שעוסק בתרועה בעת מלחמה ושעת צרה. כדי לתקוע בשופר ובחצוצרות במקדש צריך שיתמלאו שני תנאים. 'תרועה' 'וזכרון'. צירוף שני התנאים הללו מתקיים רק בראש השנה ובעת צרה, ולכן רק בימים אלו תוקעים במקדש בחצוצרות ובשופר. בראש השנה נאמר: "בחודש השביעי באחד לחודש יהיה לכם שבתון **זכרון תרועה**" (ויקרא כג, כד). 'זכרון' 'ותרועה' באותו פסוק וענין. מילוי שני התנאים הנדרשים כדברי הרמב"ם בספר המצוות מצווה קלז: "כי הוא זיכרון לפני ה'. במלחמה ובעת צרה נאמר: "וכי תבואו מלחמה בארצכם על הצר הצורר אתכם **והרעותם** בחצוצרות **ונזכרתם** לפני ה' אלוקיכם ונושעתם מאויביכם" (במדבר י, ט). גם כאן זכרון ותרועה באותו פסוק ועניין.[[12]](#footnote-12)

 התקיעות בבית המקדש נזכרות פעם נוספת במשנה (ראש השנה ד, א) : "יום טוב של ראש השנה שחל להיות בשבת במקדש היו תוקעים אבל לא במדינה". לא נזכר במשנה במה תוקעים, אך הכוונה היא לתקיעות בשופר ובחצוצרות. בירושלמי (ראש השנה ד, א) נאמר שאין תוקעים בשבת, מפני שאין מצווה לתקוע בשבת. הירושלמי לומד זאת מכך שבפס' אחד נאמר: "יום תרועה" (במדבר כט, א), וזה אמור כשראש השנה חל בחול ואז תוקעים, ובפס' אחר נאמר: "זכרון תרועה" (ויקרא כג, כד) וזה אמור כשראש השנה חל בשבת, שאז אין תוקעים רק זוכרים. אם כן, למה במקדש תקעו בשבת? והתשובה: "נאמר באחד לחודש" (ויקרא שם). במקום שיודעים מתי אחד לחודש, דהיינו במקום שיש בו בית דין שמקדשים חודשים, מגלה התורה ששם תוקעים. ממשיך הירושלמי ושואל: "מעתה אפילו במקום שהם יודעים שהוא באחד לחודש ידחה?" וכוונתו שאם כך, בכל מקום שיש בו בית דין יתקעו? והתשובה: "תני רבי שמעון בר יוחאי " 'והקרבתם' (ויקרא כג, כה), במקום שהקרבנות קריבים". מפרש קרבן העדה שם, שבמקום שמקריבים, שם לעולם הוא יום תרועה. מכאן שלירושלמי אין בגבולין כלל חובה מהתורה לתקוע בשבת, רק במקדש. [[13]](#footnote-13) בעקבות כך כתב הראב"ד על מצוות שופר במקדש: "שאין לשופר עיקר מפורש בגבולין, שלא אמרה תורה 'שבתון זכרון תרועה' (ויקרא כג, כד) אלא במקום 'והקרבתם' (שם כה), ולא נאמר 'בכל ארצכם' (ויקרא כה, ט) אלא ביובל". (ראב"ד, סוכה כא ע"א ברי"ף). לפי הירושלמי הדרשה מהפס' "והקרבתם", היא לא רק ציון מקום, היכן תוקעים, אלא גם שיוך התקיעות במקדש, ולא רק בשבת, לקרבן, לעבודת מקדש, ולא כחלק מגדרי מצוות השופר.

 בנוסף לקרבנות המוסף הקרבים בראש השנה, שעליהם תקעו בחצוצרות כמו במועדים האחרים, תוקעים גם בשופרות, במצוות היום יחד עם החצוצרות. אלו הם תקיעות שופר במשמעות אחרת. הן נלוות לחצוצרות, שהן כלים קבועים בעבודת המקדש.

**4. אמירת מלכויות, זכרונות ושופרות בעת הקרבת קרבן מוסף בראש השנה**

מהסיפא של הפסוק בפרשיית החצוצרות, למדו בגמרא (ראש השנה לב ע"א) שיש לומר מלכויות בראש השנה, אף שאין בפסוק אזכור מיוחד של תקיעה בחצוצרות בראש השנה, אלא תקיעה בחצוצרות במועדים ובראשי חודשים:

תניא, מניין שאומרים מלכיות בראש השנה? אמר ר' יוסי בן ר' יהודה: דכתיב "והיו לכם לזכרון לפני אלהיכם אני ה' אלהיכם" (במדבר י, י). מה תלמוד לומר "אני ה' אלהיכם"? זה בנה אב, כל מקום שנאמר זכרונות יהיו מלכיות עמהן.[[14]](#footnote-14)

ייתכן שמכאן יש ללמוד שגם במקדש, בעת שהיו תוקעים בחצוצרות ובשופר על קרבן המוסף, היו אומרים מלכויות, זכרונות ושופרות.

**ג. תקיעות בשופר לאחר החורבן במסגרת תפילת מוסף**

כאמור, המשנה (ראש השנה ד, א) עוסקת בעניין התקיעות בשבת במקדש, ולאחר מכן נזכרת תקנת רבן יוחנן בן זכאי לאחר החורבן, כשהסנהדרין גלתה ליבנה. לפיה, בכל מקום שנמצאת הסנהדרין יש לתקוע בשבת (משנה ראש השנה ד, א-ב). בהמשך הפרק הובאו משניות העוסקות בתקנות אחרות של רבן יוחנן בן זכאי לאחר החורבן (שם ג-ד). המשניות שאחר כך (שם ה-ז) עוסקות בסדרי התקיעה במסגרת הברכות שבתפילת העמידה. על פי אותן המשניות אומרים פסוקים הקשורים למלכויות, זכרונות ושופרות.[[15]](#footnote-15) ר' יוחנן בן נורי ור' עקיבא חלקו בסדר התקיעות בתפילה (שם ה). המשניות הבאות עוסקות במספר הפסוקים שאומרים וסדר אמירתם (שם ו), שתוקעים בתפילת מוסף (שם ז).

 נראה שההלכות שבמשניות אלו (שם ה-ז) גובשו לאחר החורבן, כהמשך למשניות העוסקות בתקנות רבן יוחנן בן זכאי לאחר החורבן (שם א-ד). הרעיון העומד מאחוריהם הוא שכשם שבראש השנה בבית המקדש היו תוקעים בעת הקרבת המוספים, כך יש לתקוע לאחר החורבן במסגרת תפילת מוסף. התקיעות הללו, נוספו על התקיעות האישיות שכל אחד חייב לתקוע.

כמה ראיות לכך שסדר ברכות אלו ומיקומן בתפילת מוסף, גובשו לאחר החורבן.

**סדר הברכות** (משנה ה) - ר' יוחנן בן נורי ור' עקיבא נחלקו בסדר הברכות.

סדר ברכות – אומר אבות, וגבורות, וקדושת השם וכולל מלכיות עמהן ואינו תוקע, קדושת היום ותוקע, זכרונות ותוקע, שופרות ותוקע, ואומר עבודה, והודאה, וברכת כהנים, דברי רבי יוחנן בן נורי.

אמר ליה רבי עקיבא: אם אינו תוקע למלכויות למה הוא מזכיר? אלא אומר אבות, וגבורות, וקדושת השם, וכולל מלכויות עם קדושת היום ותוקע, זכרונות ותוקע, שופרות ותוקע, ואומר עבודה, והודאה, וברכת כהנים.[[16]](#footnote-16)

לא הייתה מסורת אחידה בעניין זה, כאמור בתוספתא (ראש השנה [ליברמן] ב, יא[[17]](#footnote-17)):

מקום שנהגו לומר כדברי ר' עקיבא, אומר כדברי ר' עקיבא. כדברי ר' יוחנן בן נורי, אומר כדברי ר' יוחנן בן נורי...

וכשקדשו את השנה באושה, ביום הראשון עבר ר' יוחנן בן ברוקה ואמר כדברי ר' יוחנן בן נורי. אמר רבן שמעון בן גמליאל: לא היינו נוהגין כן ביבנה.

ביום השני עבר ר' חנינא בנו של ר' יוסה הגלילי ואמר כדברי ר' עקיבא. ואמר רבן שמעון בן גמליאל כך היינו נוהגין ביבנה.

 תוספתא זו הובאה בירושלמי (ראש השנה ד, ו) ושם נאמר לפני דברי התוספתא:

ביהודה נהגו כר' עקיבא, בגליל כר' יוחנן בן נורי. עבר ועשה ביהודה כגליל, ובגליל כיהודה, יצא.[[18]](#footnote-18)

 מכך שרבן שמעון בן גמליאל לא ציין מה הייתה המסורת של סדר הברכות במקדש אלא מה נהגו ביבנה, נראה שברכות אלו וסדרן גובשו ביבנה לאחר החורבן,[[19]](#footnote-19) כשלא תקעו בעת הקרבת קרבן מוסף.[[20]](#footnote-20) מה גם שאם "עבר ועשה ביהודה כגליל, ובגליל כיהודה, יצא".

 **מספר הפסוקים וסדרן** (משנה ו) - בעניין זה נחלקו במשנה ר' יוחנן בן נורי ור' יוסי. במקורות נוספים הובאו מחלוקות תנאים בשאלה אילו פסוקים יש להכליל במסגרת התפילה ואלו אין להכליל (תוספתא ראש השנה [ליברמן] ב, יב-יד; ירושלמי ראש השנה ד, ז; ראש השנה לב ע"ב). הדבר מלמד על כך שבדור יבנה התגבש העניין, וסדר הפסוקים ותכניהם הוכרע אחר כך.[[21]](#footnote-21)

 **תקיעות במוסף** (משנה ז) - במשנה שם נאמר: "העובר לפני התיבה ביום טוב של ראש השנה, השני מתקיע". "השני" הוא החזן השני, כלומר תוקעים בעת תפילת מוסף. בתלמוד ירושלמי (ראש השנה ד, ח) הובאו שלושה הסברים מדוע תוקעים במוסף ולא בשחרית:

ר' יעקב בר אחא בשם ר' יוחנן: מפני מעשה שאירע. פעם אחת תקעו בראשונה והיו השונאים סבורין שמא עליהם הם הולכין ועמדו עליהן והרגום. מיגו דאינון חמי לון קראיי שמע ומצליין וקוראין באורייתא מצליי ותקעין אינון אמרין בנימוסין אינון עסיקין...

ר' יהושע בן לוי בשם ר' אלכסנדרי שמע לה מן הדא: "שמעה ה' צדק" (תהלים יז, א) זו קריאת שמע, "הקשיבה רנתי" זו רינון תורה, "האזינה תפלתי" זו תפילה, "בלא שפתי מרמה" זו מוסף. מה כתיב בתריה? "מלפניך משפטי יצא".

אמר ר' אחא בר פפא קומי ר' זעירה: שנייא היא שמצות היום במוסף. אמר ר' תחליפה קיסרייא: קרייא אמר כן "יום תרועה ועשיתם" (במדבר כט, א-ב).

 הירושלמי הציע שלושה הסברים מדוע תוקעים בתפילת מוסף:

ר' יעקב בר אחא אמר בשם ר' יוחנן שהטעם שתוקעים במוסף הוא מפני מעשה שאירע. פעם אחת תקעו בראשונה והיו השונאים הרומאים סבורין שמא עליהם הם הולכין ותקעו לאסוף את העם למלחמה ועמדו עליהן והרגום. ותיקנו לתקוע במוסף, כי כיוון שרואים אותם קוראים שמע, מתפללים, קוראים בתורה ותוקעים, אומרים הרומאים כנראה עסוקים היהודים בעבודת הבורא שלהם ואין כוונתם למלחמה.

לפי ר' יעקב עד גזרות השמד היו תוקעים בבוקר. אך בשל סכנה שהייתה, דחו את התקיעות למוסף. גם בתלמוד הבבלי (ראש השנה לב ע"ב) מוסבר שהסיבה שתוקעים במוסף ולא בשחרית היא בשל גזרות שמד. בתלמוד הבבלי זו הסיבה היחידה לנימוק דין המשנה.[[22]](#footnote-22) ייתכן שבעבר היו תוקעים בשחרית תקיעות אישיות ללא הברכות מלכויות, זכרונות ושופרות, כפי שאנו עושים היום בתקיעות דמיושב, שהרי נאמר בגמרא שראו אותם קוראים שמע, מתפללים וקוראים בתורה, ואכן התקיעות שלאחר הקריאה בתורה הן התקיעות דמיושב.

 ר' יהושע בן לוי בשם ר' אלכסנדרי דרש מפסוק שמקומן של התקיעות בתפילת מוסף: "תפלה לדוד שמעה ה' צדק הקשיבה רנתי האזינה תפלתי בלא שפתי מרמה, מלפניך משפטי יצא עיניך תחזינה מישרים" (תהלים יז, א-ב).

"שמעה ה' צדק" זו קריאת שמע.

"הקשיבה רנתי" זו רינון תורה שצריך לקרותה ברינה ובזמרה.

"האזינה תפלתי" זו תפלה.

"בלא שפתי מרמה" זו מוסף, שלא עמד לתפלת מוסף בשפתי מרמה אלא מתוך דברי תורה, כי מוסף בא מיד לאחר קריאת התורה.

מה כתוב בפסוק אחריו? "מלפניך משפטי יצא" היינו תקיעת שופר, שבא להזכיר זכיותיהם של ישראל לפני הקדוש ברוך הוא ביום הדין.

 לפי ר' יהושע בן לוי בשמו של ר' אלכסנדרי, וכן לדברי ר' אחא, מלכתחילה כך קבעו שהתקיעות הן במוסף.

 ר' אחא בר פפא אמר לפני ר' זעירה שמצוות היום במוסף. ור' תחליפה מקיסריה אמר שהפסוק מרמז על כך: "יום תרועה יהיה לכם" (במדבר כט, א) היינו תקיעת שופר, וסמוך לזה נאמר בתורה "ועשיתם עולה" (שם ב) את קרבן המוסף. דברי הירושלמי הללו הובאו אצל רבנו חננאל (ראש השנה לב ע"ב) שכתב: "אמר ר' תנחומא קרייה אמרה כן 'יום תרועה ועשיתם עולה', כלומר התרועה במוסף בעשיית העולה".

הביטוי "שמצות היום במוסף" דומה מאוד לביטוי "שמצוות היום בשופר" שמסביר למה בתקיעה בבית המקדש השופר מאריך וחצוצרות מקצרות במשנה (ראש השנה ג, ג). נראה להסביר את ההשוואה באופן הבא: בבית המקדש בעת הקרבת קרבן המוסף של ראש השנה יש לתקוע בחצוצרות. ע"פ דרשת הפסוק "בחצצרות וקול שופר הריעו לפני המלך ה' " צירפו לחצוצרות את השופר, ואף שיש לתקוע בשניהם יש להאריך בשופר. כוונת הביטוי "שמצוות היום בשופר" הוסברה בגמרא (ראש השנה כז ע"א) בשני אופנים, ושניהם מנמקים באיזה אופן יצא השומע ידי חובה בשמיעת קול השופר האישי: "לכך מאריך בשופר" – כדי שהשומע יוכל לצאת ידי חובת מצוות שופר האישית רק בשמיעת קול השופר ללא קולות החצוצרות, כי "תרי קלי לא משתמעי". אפשרות אחרת: "אלא למה מאריך בשופר, לידע שמצות היום בשופר". לפי הסובר שניתן לצאת ידי חובת השמיעה האישית בשמיעת קול השופר עם החצוצרות כי "תרי קלי משתמעי", מאריך בשופר כדי להודיע שמצוות היום היא בשופר.

 לאחר החורבן, כשאין בית מקדש ולא תוקעים בחצוצרות מחוץ לבית המקדש, הסביר ר' אחא את הסיבה שבגללה קבעו לתקוע בתפילת מוסף: "שמצוות היום במוסף". במקדש תקעו על קרבן המוסף, לאחר החורבן ניתן לקיים זאת בתקיעה שבתפילת מוסף. כך כתב הרב דוד כהן, הרב "הנזיר":

לשיטתנו, כי עיקר התקיעות היו במקדש, שהוא כמו עבודת היום, ועבודת היום במוספין, וכן התקיעות במוסף (קול ואור, עמ' עט).[[23]](#footnote-23)

**ד. לפני תפילת מוסף** – **תקיעות דמיושב, בתפילת מוסף** – **תקיעות דמעומד**

**1. מספר קולות השופר** – **תשעה, שלושים, ששים, מאה; הברכות – מלכויות, זכרונות שופרות**

את המצווה מדאורייתא לשמוע קול שופר מקיימים כששומעים תשעה קולות (ראש השנה לד ע"א). מדברי ר' יצחק, אמורא ארצישראלי בדור השני, אנו לומדים שהיו תוקעים פעמיים (ראש השנה טז ע"א):

אמר רבי יצחק: למה תוקעין בראש השנה? - למה תוקעין? רחמנא אמר תקעו!

אלא: למה מריעין? - מריעין? - רחמנא אמר זכרון תרועה!

אלא: למה תוקעין ומריעין כשהן יושבין,ותוקעין ומריעין כשהן עומדין? כדי לערבב השטן.

"תוקעין ומריעין כשהן יושבין" – תקיעות דמיושב, "ותוקעין ומריעין כשהן עומדין" – תקיעות דמעומד. כלומר, תקעו שמונה עשרה קולות.

 בספרות התנאים וכן בתלמוד הירושלמי, לא נזכר שתקעו והריעו, וחזרו ותקעו והריעו. לפי הרמב"ן (דרשה לראש השנה, עמ' רמב) התקיעות דמיושב ואחר כך במעומד הונהגו בימי האמוראים:

שזה שנהגו להקדימן ולתקוע מיושב ומעומד מה שלא נשנה במשנה ולא בברייתא, המנהג הזה יש לו יסוד בגמרא ורבותינו חכמי התלמוד האמוראין התחילו בו. וזהו שאמרו בגמרא – אמר ר' יצחק: למה תוקעין ומריעין כשהן יושבין ותוקעין ומריעין כשהן עומדין? כדי לערבב את השטן.

כך כתב גם הריטב"א (ראש השנה טז ע"ב):

היו נוהגין חכמי התלמוד לעשות כן, שאף על פי שתוקעין מיושב, חוזרין ותוקעין מעומד בתפלה על סדר הברכות, כסדר שתקעו מיושב.[[24]](#footnote-24)

 נראה שכוונתם לחכמי התלמוד – אמוראי ארץ ישראל, מאחר שר' יצחק הוא אמורא ארץ ישראלי.

בשל העובדה שלא היה מנהג אחיד וקבוע לכל ישראל, קבע ר' אבהו, אמורא ארצישראלי בדור השלישי, ראש ישיבה ודיין בקיסריה, סדר אחיד (ראש השנה שם).[[25]](#footnote-25) לפיו היו תוקעים שלושים קולות: תקיעה שברים תרועה תקיעה; תקיעה שברים תרועה; תקיעה תרועה תקיעה. כל סדרה תוקעים שלוש פעמים (תשר"ת = שנים עשר קולות; תש"ת = תשעה קולות ; תר"ת = תשעה קולות. סך הכול: שלושים קולות).[[26]](#footnote-26)

מאחר שהיו תוקעים פעמיים, יוצא שבעקבות תקנת ר' אבהו, תקעו שישים קלות.

על אלו נהגו להוסיף עוד ארבעים קולות נוספים, ובסך הכול נוהגים לתקוע מאה קולות. כך ע"פ דברי הרב יחיאל בר' נתן מרומי, ספר הערוך (ערך ערב):

והני דמחמירין תוקעין ל' כדיתבין, ול' בלחש, ול' על הסדר. כנגד ק' פעיות דפעי אימיה דסיסרא (ראש השנה לג ע"ב) ואילין י' אינון כשגומרין כל התפלה דכל תקיעתא דיחידאי מיבעי להיות י' תשר"ת תש"ת תר"ת ואינון ק'.[[27]](#footnote-27)

 הברכות מלכויות, זכרונות ושופרות, כמובא לעיל, הן בעת התקיעות במוסף על סדר הברכות (משנה ראש השנה, ד, ה-ז). חובת הברכות הללו היא מדרבנן, כאמור בגמ' (ראש השנה לד ע"ב):

ומצוה בתוקעין יותר מן המברכין. כיצד? שתי עיירות, באחת תוקעין ובאחת מברכין. הולכין למקום שתוקעין, ואין הולכין למקום שמברכין. פשיטא, הא דאורייתא הא דרבנן?

הלכה נוספת – התקיעות על סדר הברכות נעשות רק בציבור, לא בתפילת יחיד (ראש השנה לד ע"ב):

רב פפא בר שמואל קם לצלויי. אמר ליה לשמעיה: כי נהירנא לך תקע לי. אמר ליה רבא: לא אמרו אלא בחבר עיר. תניא נמי הכי: כשהוא שומען, שומען על הסדר, ועל סדר ברכות. במה דברים אמורים בחבר עיר, אבל שלא בחבר עיר שומען על הסדר, ושלא על סדר ברכות.

 בגמרא מסופר שרב פפא בר שמואל עמד להתפלל מוסף ביחיד. הוא אמר לשמשו שכשהוא יסיים ברכה מברכות מלכויות, זכרונות ושופרות הוא ירמוז לו, ואז עליו לתקוע כמו שתיקנו לתקוע על סדר הברכות. על כך אמר לו רבא: חכמים קבעו לתקוע על סדר הברכות, רק בחבר עיר, בחבורה של הציבור, בעשרה אנשים, אבל יחיד – גומר את תפילתו, ואחר כך תוקע את כל התקיעות יחד.[[28]](#footnote-28)

 בגמרא הובאה ברייתא כדברי רבא: כשאדם רוצה לקיים מצוות תקיעת השופר, צריך לקיים שני תנאים: א. שישמע כסדר התקיעות שהתקין רבי אבהו. ב. יש לשמוע את התקיעות על סדר הברכות (תשר"ת למלכויות, תש"ת לזכרונות, ותר"ת לשופרות). במה דברים אמורים? כששומען בחבר עיר, במניין. אבל המתפלל שלא בחבר עיר, שלא במניין – שומען על הסדר, כפי שסידרו חז"ל – שלוש סדרות, ובכל סדרה תקיעה, תרועה ותקיעה (תשר"ת, תש"ת, תר"ת), ושומען שלא על סדר ברכות (מלכויות, זכרונות ושופרות). הוא תוקע אחר תפילת מוסף, תשע תקיעות זו אחר זו.[[29]](#footnote-29)

**2. תקיעות דמיושב – חובה אישית; תקיעות דמעומד – על סדר הברכות, תפילה ציבורית לערבב השטן**

רב האי גאון (מובא: תמים דעים לראב"ד סי' קיט; אוצר הגאונים ראש השנה סי' קיז עמ' 68-60) כתב תשובה ארוכה מאוד על סדר התקיעות. בנוגע לתקיעות דמיושב ומעומד כתב :

...מן התורה אין הפרש בין יושב לעומד וכשתקעו מיושב יצאו ידי חובת התורה... ואם אנו כתבו על תיקון חכמים ומנהג להורות הלכה כתבנו. ודאי כי ציבור צריכים לשמוע על סדר ברכות... אבל יחיד שומען על סדר ולא על סדר.[[30]](#footnote-30)

 לפי רב האי גאון, אפשר לצאת ידי חובה בתקיעות דמיושב או במעומד. ההבדל הוא בין יחיד וציבור. התקיעות על סדר הברכות נועדו לציבור. וכך גם פירט הרמב"ם (הל' שופר ג, א-ג) בהרחבה את סדר התקיעות:

כמה תקיעות חייב אדם לשמוע ביום טוב של ראש השנה? תשע תקיעות... תרועה זו האמורה בתורה נסתפק לנו בה ספק לפי אורך השנים ורוב הגליות ואין אנו יודעין היאך היא... נמצא סדר התקיעות כך הוא... נמצא מנין התקיעות שלשים כדי להסתלק מן הספק.

 הרמב"ם תיאר את הספקות בעניין התרועה ואת תקנת ר' אבהו, ולבסוף כתב שיש לתקוע שלושים תקיעות.[[31]](#footnote-31)

 בהמשך (הלכה ז) עסק הרמב"ם בהלכות שונות הקשורות לתקיעה בשופר:

הצבור חייבין לשמוע התקיעות על סדר הברכות. כיצד? אומר שליח צבור אבות וגבורות וקדושת השם ומלכיות ותוקע שלש, ואומר זכרונות ותוקע שלש, ואומר שופרות ותוקע שלש, ואומר עבודה והודייה וברכת כהנים.

 סדר תקיעת השופר מכאן ואילך בדברי הרמב"ם, הוא חובת הציבור במסגרת התפילה. אין מדובר על חובת היחיד. בהלכות שאחר כך פירט הרמב"ם הלכות נוספות שקשורות לברכות ולסדר הפסוקים ותוכניהם, ושוב חזר וכתב (שם הל' י):

המנהג הפשוט בסדר התקיעות של ראש השנה בצבור כך הוא: אחר שקוראין בתורה ומחזירין הספר למקומו, יושבין כל העם, ואחד עומד ומברך: ברוך אתה ה' אלהינו מלך העולם אשר קדשנו במצותיו וצונו לשמוע קול שופר, וכל העם עונין אמן. וחוזר ומברך שהחיינו וכל העם עונין אחריו אמן. ותוקע שלשים תקיעות שאמרנו מפני הספק על הסדר.

ואומר קדיש ועומדין ומתפללין תפלת מוסף. ואחר שגומר שליח צבור ברכה רביעית שהיא מלכיות תוקע תקיעה שלשה שברים תרועה תקיעה פעם אחת, ומברך ברכה חמישית שהיא זכרונות, ואחר שגומרה תוקע תקיעה שלשה שברים ותקיעה, ומברך ברכה ששית שהיא שופרות, ואחר שגומרה תוקע תקיעה תרועה ותקיעה פעם אחת, וגומר התפלה.

 כל התקיעות נעשות בציבור, אך הרמב"ם הבחין וכתב ששלושים הראשונות הן לפני תפילת מוסף, ומטרתן להוציא ידי חובה את היחיד. אחר כך תיאר הרמב"ם את סדר התקיעות במסגרת תפילת מוסף.

בהמשך כתב הרמב"ם (שם הל' יב) שכל יחיד יוצא ידי חובה בתקיעות דמיושב, ויחיד לא חייב לשמוע את התקיעות על סדר הברכות. לעומת זאת הציבור חייב לשמוע את התקיעות על סדר הברכות:

כיון שיצאו מידי ספק בתקיעות שמיושב אין מטריחין על הצבור לחזור בהן כולן על סדר ברכות... וכל הדברים האלו בצבור. אבל היחיד בין ששמע על סדר ברכות בין שלא שמע על הסדר בין מעומד בין מיושב יצא, ואין בזה מנהג.

 ראשונים נוספים כתבו ברוח זו.[[32]](#footnote-32) היחיד יוצא ידי חובתו בתקיעות דמיושב. התקיעות דמעומד הן חלק מתפילת הציבור, והן אינן קשורות לחובת היחיד לשמוע קול שופר.[[33]](#footnote-33) כך כתב הריטב"א (ראש השנה לד ע"א):

מדינא הרי יצאנו ידי חובת מצות שופר בתקיעות דמיושב, ואין תקיעות שעל סדר ברכות באות לחובת מצות שופר, אלא לחובת תפלה בצבור להעלות תפלה בתרועה.[[34]](#footnote-34)

 דברים דומים כתב הרמב"ן (דרשה לראש השנה, עמ' רמג [שם גם בעמ' רמא-רמב; מלחמת ה', ראש השנה יא ע"א בדפי הרי"ף]):

בראש השנה נמי כיון שיצאנו ידי חובת תקיעות של תורה מיושב, ולא נשאר עלינו אלא חובת ברכות שתקנו בהן תקיעות כדי שיעלה זכרונינו לטובה בשופר.

 על כך שהתקיעות דמעומד הם חלק מתפילת הציבור ולא קיום של החובה האישית של תקיעת שופר, ניתן ללמוד מדברי התוספתא (ראש השנה [ליברמן] פרק א, יב) שדומה מאוד לברייתא שהובאה בגמ' (ראש השנה טז ע"א; לד ע"ב):

אמרו לפניו מלכויות זכרונות ושופרות. מלכויות – כדי שתמליכוהו עליהם. זכרונות – כדי שיבא זכרונכם לטובה לפניו. שופרות – כדי שתעלה תפלתכם בתרועה לפניו.

התקיעות במסגרת הברכות הן "כדי שתעלה תפלתכם בתרועה לפניו".

 הרב אברהם ישעיהו קרליץ (חזון איש, אורח חיים הל' ראש השנה סי' קלז, ד) חידד את ההבדל בין תקיעות דמיושב לתקיעות דמעומד באופן הבא:

ויחיד שלא בא לבית הכנסת ולא שמע תקיעות דמעומד, לא חשיב עבריין על שלא קיים מצוות שופר. דמעולם לא נתחייב היחיד בתקיעות דמעומד, אלא חטאו שהוא פורש מן הציבור ואינו משתתף עמהם בתפילת הציבור שהיא מצווה ובכלל התפילה של ראש השנה גם מצוות שופר שהיא על סדר הברכות, ואין חומר בשמיעת שליח הציבור בראש השנה יותר מבכל השנה... ומ"מ אין תקנתם לחייב כל יחיד לשמוע קול שופר אלא חובת הציבור היא, וחוב על כל יחיד לכונן תפילת שליח ציבור בעשרה, אבל אינה חובה על היחיד בתקיעת שופר מדין מצות שופר של ראש השנה.

דברים דומים, כתב הרב מיכל זלמן שורקין בשם הרי"ד סולובייצ'יק (הררי קדם, א, עמ' ט-י):

להרמב"ם יש שני חיובים נפרדים בשמיעת קול שופר: א. חיוב תקיעה של יחידים, ואלו הם תקיעות דמיושב. ב. חובת שופר בציבור תקיעות דמעומד על סדר הברכות... ולהרמב"ם על כל סדר וסדר תקנו ברכה בפני עצמה. במיושב ברכת השופר, ובמעומד מלכויות זכרונות ושופרות. וזהו עצמה התקנה של לערבב את השטן. שישנם שני חיובים בתקיעת שופר.[[35]](#footnote-35)

 נראה אם כן, שהממד הציבורי שבתפילה בתקיעות דמעומד, הוא מעין המשך למה שהיה בזמן המקדש או זכר למקדש (אם כי הביטוי זכר למקדש לא נזכר בהקשר זה).[[36]](#footnote-36) בזמן המקדש תקעו בחצוצרות ובשופר, ואמרו את הברכות מלכויות, זכרונות ושופרות בעת הקרבת המוספים של ראש השנה כחלק מעבודת המקדש ביום זה. לאחר חורבן המקדש קבעו לתקוע בציבור בתפילת מוסף תקיעות דמעומד, ולומר מלכויות, זכרונות ושופרות, בנוסף לחובה האישית לשמוע קול שופר שאותה מקיימים בעת ששומעים תקיעות דמיושב. [[37]](#footnote-37)

 התקיעות שתוקעים במסגרת תפילת מוסף בציבור, בנוסף לתקיעות האישיות, זהו ערבוב השטן כדברי ר' יצחק (ראש השנה טז ע"ב). כך הסביר הרב שמואל בורנשטיין (שם משמואל, דברים, פרשת נצבים, תרע"א):

 יש לומר עוד שזהו ענין תקיעות דמיושב ותקיעות דמעומד. דהנה תקיעות דמיושב הן אף לכל יחיד ויחיד, ותקיעות דמעומד על סדר ברכות הן רק בציבור, ויחיד אינו תוקע על סדר ברכות. שבראשונה התקיעות דמיושב מעוררין הלבבות שכל איש ואיש הפרטי יכון את לבבו כנ"ל למען יתאחד בכלל ישראל, ואח"כ באין התקיעות דמעומד שהן מפאת הכלל, וזה לערבב את השטן. שהתאחדות ישראל גירא בעיני דשטנא. ובמדרש (בראשית רבה פרשה צח) "הקבצו ושמעו" נעשיתם אגודה אחת התקינו עצמם לגאולה, ומטא זמניה למתבלע. אמן כן יהי רצון במהרה בימינו.[[38]](#footnote-38)

 ביטוי נוסף להיות תקיעות דמעומד, מעין המשך לעבודה בבית המקדש ניתן לראות גם בפסוק המסיים את ברכת השופרות: "ביום שמחתכם ובמועדיכם ובראשי חדשיכם ותקעתם בחצוצרות על עלתיכם ועל זבחי שלמיכם והיו לזכרון לפני אלהיכם אני ה' אלקיכם" (במדבר י, י). כך מופיע בגאונים ובדברי ראשונים נוספים, וכך נהוג. בפסוק נזכרת תקיעה ולא תרועה, וכן חצוצרה ולא שופר. רבנו אשר, הרא"ש (ראש השנה ד, ג) כתב על כך: "יש מרננים על מה שאנו משלימין בשופרות בהאי קרא 'וביום שמחתכם ובמועדיכם' שכתוב בו 'ותקעתם בחצוצרות', ואין כתוב בו שופר". הרא"ש כתב שיש ראשונים (הרמב"ן, רבנו יונה) ששינו והציעו לומר פסוק אחר מהתורה, ובשם הרב אליעזר ב"ר יואל הלוי (ראבי"ה, ח"ב – מסכת ראש השנה סימן תקלו) כתב ש"קבעוהו בתפלה שהוא דברי רצוי ורחמים". בפסוק נזכרת תקיעה בחצוצרות כי יש בזה ריצוי ורחמים לבניין המקדש וחידוש הקרבנות במשמעות כפולה. חידוש עבודת הקרבנות הקרבים על המזבח שעליהם תוקעים בחצוצרות, וחידוש התקיעה בשופר במקדש, יחד עם התקיעה בחצוצרות.

 באופן כללי בברכות המסיימות את מלכויות, זכרונות ושופרות, יש ריצוי ורחמים לעתיד. במלכויות על התגלות מלכות ה' על כל יושבי תבל, בזכרונות – "ובטובך הגדול ישוב חרון אפך על עירך ועמך – וזכרתי להם ברית ראשונים", ובשופרות על קיבוץ הגלויות, בניין המקדש וחידוש עבודת המקדש, ועבודת הקרבנות, ובכלל זה גם התקיעה בשופר ובחצוצרה בראש השנה במקדש.

**3. תקיעות דמיושב – לערבב השטן; תקיעות דמעומד** – **חובה אישית על סדר הברכות בתפילה ציבורית**

ראשונים אחרים סברו שהתקיעות שעל סדר הברכות – תקיעות דמעומד, הן העיקר, והתקיעות דמיושב נועדו לבלבל השטן. כך הסביר הר"ן (ראש השנה ג ע"א מדפי הרי"ף) את דברי ר' יצחק (ראש השנה טז ע"ב):

אמר ר' יצחק: למה תוקעין ומריעין כשהן יושבין, ותוקעין ומריעין כשהן עומדין. פירוש כיון שעתידין לתקוע כשהן עומדין, **דתקיעות שעל סדר הברכות הן עיקר**, למה תוקעין ומריעין כשהן יושבין? ואמרינן כדי לערבב את השטן... ונראה לי שלכך הקדימו תקיעות שמיושב, **אף על פי שהיה ראוי להקדים אותם שעל סדר הברכות שהן עיקר,** לפי שאילו היו מקדימין אותן אפשר שלא היו חוששין אחר כך לתקיעות שמיושב שאינן אלא לערבב את השטן בלבד, ולפיכך הקדימו תקיעות שמיושב שבידוע שלא יזלזלו באותן שעל סדר הברכות.[[39]](#footnote-39)

 לפי שיטה זו התקיעות לחובת היחיד היו במסגרת הברכות שחכמים תיקנו בתפילת מוסף, ואת התקיעות דמיושב הוסיפו אחר כך "כדי לערבב השטן". אמנם לא ברור מתי הוסיפו את התקיעות דמיושב, ולמה דווקא אז הוסיפו אותן. על כל פנים, לפי שיטה זו חובת היחיד מתקיימת רק על סדר הברכות בלבד, ועל כן מובן מדוע נזכרו במשנה (ראש השנה ד, ה-ז) רק שאלות הקשורות לתקיעה במסגרת התפילה – סדר הברכות והתקיעות, הפסוקים שאותם יש לומר, וש"השני מתקיע" – תקיעות במסגרת תפילת מוסף.[[40]](#footnote-40)

**4. מצוות שופר במוסף היא חלק ממצוות ההתכנסות לתפילה בראש השנה**

על תקנת חכמים להוסיף תקיעות על החובה האמורה בתורה, הקשו התוספות: "הא קעבר משום בל תוסיף?" (ראש השנה טז ע"ב תוס' ד"ה ותוקעים; כח ע"ב תוס' ד"ה ומנא). תוספות בשאלתם מפנים לאמור בתורה: "את כל הדבר אשר אנכי מצוה אתכם תשמרו לעשות לא תוסף עליו ולא תגרע ממנו" (דברים יג, א). תוספת התקיעות, איננה שונה לכאורה מהאיסור להוסיף מין חמישי לארבעת המינים, או מהוספת פרשייה לארבע הפרשיות שבתפילין, וכדו'.[[41]](#footnote-41) על כך השיבו תוספות:

ויש לומר דאין שייך בל תוסיף בעשיית מצוה אחת ב' פעמים. כגון כהן אם מברך וחוזר ומברך אותו צבור עצמו, או נוטל לולב וחוזר ונוטל, וכן תוקע וחוזר ותוקע.

 הכפלת מצווה בשלמותה איננה נכללת באיסור בל תוסיף ולכן מותר לחזור ולקיים אותה. לדברי חלק מהראשונים (הרמב"ם, הרמב"ן, הריטב"א ועוד) ניתן להשיב על שאלה זו, שהתקיעות בתפילת מוסף נועדו למטרה אחרת, הן חלק מתפילת הציבור, ואינן חלק מחוב היחיד לשמוע קול שופר.

 הרשב"א (ראש השנה טז ע"א) השיב אחרת: "במה שעמדו חכמים ותקנו לצורך אין כאן בל תוסיף דכבר אמרה תורה 'על פי התורה אשר יורוך' (דברים יז, יא)". כלומר איסור בל תוסיף הוא כשאדם מוסיף דבר מה למצווה מדעת עצמו, כגון כהן שהוסיף ברכה משלו, אך אינו חל על תקנת חכמים. ועל כן, תקנת חכמים להוסיף על מניין התקיעות איננה סותרת את איסור "בל תוסיף". כך גם באשר לאיסור לא לגרוע:

...והוא הדין בבל תגרע לצורך. כגון יום טוב של ראש השנה שחל להיות בשבת, אע"ג דאמרה תורה תקעו, עמדו וגזרו שלא לתקוע, וכל זה לצורך. והכא נמי לצורך ראו לתקוע, ולחזור ולתקוע, ומצוה לשמוע לדברים חכמים מ"לא תסור". כן נראה לי.

 הרשב"א קישר בין שתי התקנות – הוספה על מניין התקיעות, וביטול התקיעות בראש השנה שחל בשבת. לפיו, האיסור להוסיף או לגרוע לא חל על תקנות בית דין.[[42]](#footnote-42)

 הרב אריה לייב ממיץ (טורי אבן ראש השנה טז ע"ב) השיב על דבריו, שאיסור בל תגרע הוא כשאדם מקיים מצווה אך לא בשלמות, כגון: שלוש פרשיות בתפילין, שלושה מינים בלולב, אך כשאינו מקיים כלל את מצוות התקיעה כשראש השנה חל בשבת, אין זה גרעון אלא ביטול מוחלט?[[43]](#footnote-43)

 הראי"ה קוק (עץ הדר השלם, אות טו, עמ' עח) יישב את קושיית הטורי אבן על הרשב"א, ומדבריו ניתן ללמוד עיקרון משמעותי ביחס לתפילה ולתקיעות בראש השנה. הרב קוק הסביר את דברי הרשב"א על פי דברי רבו הרמב"ן:

כתב הרמב"ן [על הפס' בויקרא כג, ב: "מועדי ה' אשר תקראו אותם מקראי קדש"] דמצות מקרא קודש ביום טוב הוא מהתורה, היינו להתאסף ולעשות איזה ענין של תפילה מענין קדושת היום בציבור. ויש לומר שהיא מצוה כללית על הציבור ואולי אינה מוטלת על כל יחיד... כללות ענינם וקיבוץ הציבור על זה הוי דאורייתא, דיש לומר דהיחיד אינו מחויב בזה כי אם כלל הציבור במקום שהוא נמצא... אם כן מה שמתפללין וקוראין מקרא קודש של זכרון תרועה ובפרט בציבור, חשוב כהתחיל את המצוה, וכשאינו תוקע נקרא שמגרע, והוי שפיר בל תגרע, אלא שאינו עובר משום טעמו של הרשב"א, כיון שהוא עושה לצורך ועל פי חכמים אין בו משום בל תגרע.[[44]](#footnote-44)

 ההתכנסות הציבורית לתפילה היא הביטוי של החג כ"מקרא קודש". המקרא הוא אסיפה לתפילה. בראש השנה, מצוות שופר היא חלק מתוכן ההתכנסות והאסיפה. המניעה לתקוע בשופר כשראש השנה חל בשבת, גורעת מאופן קיום המצווה השלמה, לולא דברי הרשב"א שתקנת חכמים, אינה נחשבת גרעון. יש להעיר שאין תוקעים בראש השנה שחל בשבת, גם את התקיעות של היחיד. אך כאמור קושיית הרשב"א מוסבת על דברי ר' יצחק ששאל למה תוקעין ומריעין גם כשעומדים, וכוונתו לתקיעות שבמסגרת תפילת הציבור.

 לפי דברינו לעיל, ניתן לומר שההוספה של התקיעות על החובה מדאורייתא היא לשם מטרה אחרת. החובה דאורייתא היא חובת היחיד. בכך השומע מקיים את מצוותו לשמוע קול שופר. תקיעות אלו הם במסגרת תקיעות דמיושב. תקיעות דמעומד עניינן חובת הציבור לתקוע בשופר במסגרת התפילה. המטרה היא אחרת ושונה ועל כן אין זו הכפלה של אותה מצווה פעמיים, אלא מהות אחרת ע"פ תקנת חכמים, וכדברי הרשב"א שלחכמים מותר לתקן תקנות ולא על כך נאמר איסור בל תוסיף.

**סיכום**

1. בבית המקדש תקעו בראש השנה בחצוצרות בעת הקרבת קרבן מוסף, וכפי שתקעו בכל המועדים בעת הקרבת קרבן מוסף. חכמים דרשו מפסוק שבראש השנה תוקעים בו זמנית בחצוצרות ובשופר.
2. לאחר החורבן, משגלתה סנהדרין ליבנה, קבעו לתקוע בתפילת מוסף על סדר ברכות – מלכויות, זכרונות ושופרות, במסגרת תפילת הציבור. סדר הברכות ואילו פסוקים נכללים בהם, התגבש במשך כמה שנים. קביעה זו, לתקוע במסגרת תפילת מוסף, מגמתה להמשיך את מה שהיה במקדש, במסגרת עבודת היום, בעת הקרבת קרבן הציבור.
3. לפי חלק מהראשונים (רמב"ם, רמב"ן, ריטב"א, ועוד) התקיעות על סדר הברכות במסגרת תפילות מוסף הן חובת תפילה בציבור, כדי שהתקיעות יעלו בתפילה לפני ה' – "תקיעות דמעומד", נוסף על החובה המוטלת על כל יחיד לשמוע קול שופר – "תקיעות דמיושב". לפי ראשונים אחרים (תוספות, ר"ן, טור, ועוד), חובת היחיד לשמוע קול שופר, היא במסגרת התפילה הציבורית, תפילת המוסף – "תקיעות דמעומד". התקיעות שלפני תפילת מוסף "תקיעות דמיושב", נועדו לערבב את השטן.
4. לפי כל הראשונים, יש משמעות מיוחדת ל"תקיעות דמעומד" בתפילת מוסף, המשך למה שהיה בבית המקדש, בתקיעות בחצוצרות ובשופר בעת הקרבת קרבן מוסף בראש השנה.

"עיקר התקיעה הוא עבודה, כעבודת הכהנים במקדש, והוא גם עבודת המוסף"

(הרב דוד כהן, הרב "הנזיר", קול ואור, עמ' קלז)

1. דרשה זו הובאה בסגנון דומה בגמ' בראש השנה לג ע"ב. [↑](#footnote-ref-1)
2. לתיאור מפורט של התקיעה בחצוצרות בעת הקרבת התמיד ראה: משנה, תמיד ז, ג. [↑](#footnote-ref-2)
3. כוונת המדרש לומר שיש לתקוע בחצוצרות ולא להחליף את התקיעה בחצוצרות בתקיעה בשופרות. כך כתבו גם תוספות (זבחים סח ע"א ד"ה כשהוא; מנחות כז ע"א ד"ה חצוצרות), על פי דברי הגמרא (שבת לו ע"א) "דאישתני שמייהו חצוצרתא שיפורא שיפורא חצוצרתא". המדרש אינו שולל את האפשרות שיתקעו בשופרות בנוסף לחצוצרות כפי שתקעו בראש השנה. כך פירש גם: הרב ישראל אריאל, מחזור המקדש, ראש השנה, עמ' 123. זאת בניגוד לדברי הרב אורי רדמן, "תקיעת שופר וחצוצרות בראש השנה", מעלין בקדש, כ (תש"ע), עמ' 100-91, ושם עמ' 95. [↑](#footnote-ref-3)
4. בפסוק שלפני כן נאמר: "וכי תבאו מלחמה בארצכם על הצר הצורר אתכם והרעתם בחצוצרת ונזכרתם לפני ה' אלהיכם ונושעתם מאויביכם" (במדבר י, ט). הרמב"ם (ספר המצוות שם) מנה באותה מצווה גם את המצווה לתקוע בעת צרה, כך כתב גם בספר החינוך (מצווה שפד). המגיד משנה (הל' תעניות א, א) תמה על כך: "ותמה אני למה שהרי שני פסוקים הם בכתוב. ונראה שדעתו ז"ל שהמצוה היא אחת כללית לתקוע בחצוצרות במקדש בעת הקרבנות, ובעת הצרות בין במקדש בין בגבולין ואין ראוי למנותן בשתי מצות, ועוד צ"ע". ספר החינוך (מצווה שפד) הסביר בשורשי המצווה את הדמיון שיש בין תקיעה על הקרבנות לבין תקיעה בעת צרה. מו"ר הרב אברהם אלקנה כהנא שפירא, ראש דברך (העורך: הרב יצחק דדון), עמ' תעג, וכן: אב בתורה אב בחכמה, עמ' לז, הסביר שלדעת הרמב"ם התפילה והקרבנות הם עניין אחד, מכיוון שמטרת שניהם היא השגת קרבתו של הקב"ה. יש מצווה להשיג את קרבת ה' ולפי הרמב"ם המצווה מתקיימת הן באמצעות הקרבנות הן באמצעות התפילה. [↑](#footnote-ref-4)
5. בהמשך הפרשייה שם (במדבר כט, ו) נזכר שיש להקריב קרבן מוסף בראש השנה, בנוסף לקרבן המוסף של ראש חודש ובנוסף לעולת התמיד. [↑](#footnote-ref-5)
6. בעניין זה הארכתי במאמרי: וביום שמחתכם... ותקעתם בחצוצרות", בספר זה. [↑](#footnote-ref-6)
7. במשנה הבאה (ראש השנה ג, ד) נאמר: "בתעניות בשל זכרים כפופין ופיהן מצופה כסף. ושתי חצוצרות באמצע. שופר מקצר וחצוצרות מאריכות, שמצות היום בחצוצרות". במשנה מופיעים בזה אחר זה התקיעות בראש השנה ואחר כך התקיעות בעת צרה. בתורה (במדבר י, ט-י) קודם נזכרת התרועה בעת צרה ואחר כך במועדים. כאמור בפסוקים, כמו כן התקיעה בחצוצרות היא "על עלתיכם ועל זבחי שלמיכם", ואילו בעת צרה אין מקריבים קרבנות מיוחדים וממילא התקיעה היא לא על קרבנות. [↑](#footnote-ref-7)
8. בכמה מקומות בחוברת קול ואור (הוצאת 'נזר דוד' ירושלים תשמ"ז) חזר הרב "הנזיר" על כך שעיקר מצוות התקיעות בראש השנה הם במקדש. כך הוא הסביר את שאלת הגמרא "תנו רבנן: הכל חייבין בתקיעת שופר, כהנים לווים ישראלים. פשיטא?" (ראש השנה כט ע"א): "ולכאורה יש לומר אצטריך משום שיש סברה לומר שעיקר תקיעת שופר במקדש (קול ואור, עמ' מח); "עיקר תקיעה במקדש, ודוחה שבת כעבודה במקדש (יומא פה ע"ב)" (קול ואור, עמ' סג-סד, סו, סט); "היו התקיעות במקדש בשעת הקרבת המוספין" (קול ואור, עמ' עד-עו); "עיקר התקיעה הוא עבודה, כעבודת הכהנים במקדש, והוא גם עבודת המוסף" (קול ואור, עמ' קלז). ראה גם: הרב יוסף דב סולובייצ'יק, "בין זעקה וחצוצרות", דברי השקפה, עמ' 52-50, שהסביר שהתקיעה בחצוצרות היא חלק מעבודת השירה של הלוויים; הרב יוסף דב סולובייצ'יק, רשימת שיעורים מסכת סוכה, עמ' רכב-רכג, שכתב על התקיעה בשופר בבית המקדש בראש השנה: "מצות השופר במקדש היא חלק מעבודת בית המקדש. הראייה לכך, כי במקדש כשהשופר מאריך תוקעין גם תקיעות בחצוצרות – כלי השיר שבמקדש". [↑](#footnote-ref-8)
9. כך הסביר זאת הרב צבי פסח פרנק, מקראי קדש – ימים נוראים, עמ' קיג. הרב פרנק ציין שם לדברי הספרי (במדבר פיסקא יז) שממנו עולה שכהנים בעלי מום יכולים לתקוע בחצוצרות בראש השנה, ומכאן שהתקיעה בשופר וחצוצרות בראש השנה היא לא במסגרת הקרבת קרבן מוסף. אך הגרסה הנכונה היא שבעלי מום יכולים לתקוע בחצוצרה בהקהל, ואין להוכיח משם דבר בעניין התקיעות בראש השנה. [↑](#footnote-ref-9)
10. הרמב"ם (בהל' כלי המקדש ג, ה) לא כתב על התקיעה בחצוצרות ובשופר בראש השנה במקדש, ובעת צרה. נראה שהרמב"ם כתב בהל' כלי המקדש (שם), רק על הזמנים שבהם תוקעים בחצוצרות בלבד. את התקיעות בשופר וחצוצרות, כתב הרמב"ם במקומן: בעת צרה בהל' תעניות א, ד, ובראש השנה בהל' שופר א, ב. [↑](#footnote-ref-10)
11. ראה שפת אמת, ראש השנה כו ע"ב. [↑](#footnote-ref-11)
12. בעניין זה הארכתי במאמרי בספרי "בחצוצרות ובקול שופר במקדש", מועדי יהודה וישראל, עמ' 46-23. [↑](#footnote-ref-12)
13. עוד על שיטת הירושלמי, ראה: הרב עמוס סמואל, "הימנעות מתקיעת שופר בראש השנה שחל להיות בשבת – שיטת הירושלמי", המאיר לארץ, 57 (תשס"ב), עמ' 90-83; הנ"ל, "עיון נוסף בשיטת הירושלמי בדבר הימנעות מתקיעת שופר בראש השנה שחל להיות בשבת", המאיר לארץ, 58 (תשס"ג), עמ' 83-79; אברהם ישראל שריר, "למה התרועה ביום הזה?", צהר, טז (תשס"ג), עמ' 44-23. [↑](#footnote-ref-13)
14. דרשה זו הובאה במדרש ההלכה (ספרא אמור פרשה יא סוף פרק יג), אלא ששם לא נאמר במפורש שהיא מתייחסת לראש השנה, אם כי ברור מתוך ההקשר ששם, שהכוונה היא לראש השנה. [↑](#footnote-ref-14)
15. רש"י (ויקרא כג, כד) כתב על הפסוק: "זכרון תרועה" – "זכרון פסוקי זכרונות ופסוקי שופרות, לזכור לכם עקידת יצחק שקרב תחתיו איל". הרמב"ן שם ציין מקורות אחרים שמהם למדו על ברכות מלכויות, זכרונות ושופרות. והוסיף: "אבל כל זה אסמכתא מדבריהם, ומפורש אמרו (ראש השנה לד ע"ב) 'הולכין למקום שתוקעין ואין הולכין למקום שמברכין, פשיטא הא דאורייתא והא דרבנן' ". אין הכרח לומר שרש"י הבין שהברכות הללו הן מהתורה והרמב"ן חלק עליו ואמר שהן מדרבנן והפסוקים הם אסמכתא. אפשר לומר שהרמב"ן רק חידד את העובדה שפסוקים אלו הם אסמכתא. ראה: "תקיעות ותפילות", ראש השנה – באר מרים, עמ' 49. לדברינו אין צורך בתירוצים שהובאו שם על רש"י. [↑](#footnote-ref-15)
16. על המקורות לאמירת מלכויות, זכרונות ושופרות בשיטת ר' עקיבא, ראה: ספרא אמור יא, יג, א. ובסוגיה בראש השנה לב ע"א. ראה עוד: הרב שג"ר, "מלכויות זכרונות ושופרות – ראש השנה כיום שוועה והמלכה", שיעורים בגמרא – ראש השנה, יומא, סוכה, עמ' 404-394. [↑](#footnote-ref-16)
17. וכן: בספרא אמור, יג, יא; ראש השנה לב ע"א. [↑](#footnote-ref-17)
18. בירושלמי (פסחים ד, א; י, ו) נזכר העניין שוב בהקשר של איסור "לא תתגודדו" (דברים יד, א): "הרי ראש השנה ויום כיפור [ביובל] ביהודה נהגו כר' עקיבא ובגליל נהגו כר' יוחנן בן נורי? אמר רבי: שנייה הוא שאם עבר ועשה ביהודה כגליל ובגליל כיהודה יצא". אין כאן איסור "לא תתגודדו" כי אם "עבר ועשה ביהודה כגליל, ובגליל כיהודה, יצא". בירושלמי (ראש השנה ג, א) נזכר העניין בהקשר של קידוש החודש. בהנחה שחודש "תשרי לא נתעבר" דהיינו שאין יום שלושים בחודש אלול (בנוסח של הבבלי: "מימות עזרא ואילך לא מצינו אלול מעובר" [ראש השנה יט ע"ב; לב ע"א; ביצה ו ע"א; כב ע"ב]). שאל הירושלמי איך ייתכן שהיה יומיים ראש השנה באושא? ועל כך השיב רבי זעירא בשם רב חסדא: "אותה השנה נתקלקלה". "וטעו בחשבון וסברו ביום כ"ט שהוא יום ל' והוצרכו לעשות שני ימים תשרי" (קרבן העדה). [↑](#footnote-ref-18)
19. בגמרא (ראש השנה ל ע"א) מסופר על תקיעה בשופר בבית הדין ביבנה כשראש השנה חל להיות בשבת: "כי אתא רב יצחק בר יוסף אמר: כי מסיים שליחא דציבורא תקיעה ביבנה, לא שמע איניש קל אוניה מקל תקועיא דיחידאי". ייתכן עוד שהסיבה לכך שהיחידים תקעו ביבנה היא מפני שאז תיקנו לתקוע במוסף יחד עם אמירת הברכות, וכדי שמנהג זה לא יגרום להחלשת החובה האישית, תקעו גם היחידים, עד שלא יכלו לשמוע זה את זה. מסורת נוספת הקשורה לתקיעה בשופר ביבנה (ירושלמי ראש השנה ג, ו): "רבי יעקב בר אחא אמר אבא בר בא שאל לרבי: שופר קדוח מהו? אמר ליה: כזה תוקעין ביבנה. רבי בא בעי קומי רב: שופר קדוח מהו? אמר ליה: כזה תוקעין בעייניטב". [↑](#footnote-ref-19)
20. ראה: שמואל וזאב ספראי, משנת ארץ ישראל – ראש השנה, עמ' 421-420. בתוספתא (ראש השנה [ליברמן] ב, יז), חלקו בית שמאי ובית הלל על מספר הברכות שיש לומר בראש השנה שחל בשבת. גם מהמסופר שם ברור שהמחלוקת היא לאחר החורבן. ראה גם: תוספתא ברכות ג, יב; ירושלמי שבועות א, ד. הפיוט "זה היום תחילת מעשיך" שמשובץ במסגרת הזכרונות מיוחס לאמורא רב – "תקיעתא דבי רב" (ירושלמי ראש השנה א, ג). ראה גם רמב"ן, דברים לג, ה. ייתכן שבימיו התגבש באופן סופי מבנה הברכות. [↑](#footnote-ref-20)
21. ראה: שמואל וזאב ספראי, משנת ארץ ישראל – ראש השנה, עמ' 427. [↑](#footnote-ref-21)
22. ראשונים כאן דנו בשאלה מדוע לא החזירו את התקנה למקומה לאחר שבטלה הסכנה. ראה בעלי תמר שם שציין מקורות רבים בתשובה לשאלה זו. ראה עוד: הרב מרדכי פוגלמן, "למה תוקעין בתפילת מוסף"? שו"ת בית מרדכי, עמ' סח-עב. [↑](#footnote-ref-22)
23. ראה גם: שמואל וזאב ספראי, משנת ארץ ישראל – ראש השנה, עמ' 430. [↑](#footnote-ref-23)
24. מדברי הראב"ד (דרשה לראש השנה, עמ' מד-מו), ניתן להבין שלדעתו תקעו והריעו וחזרו ותקעו והריעו כבר בימי התנאים. ראה: הרב יצחק שילת, "תקיעות דמיושב ודמעומד", זכרון תרועה, עמ' 619. על תקיעות נוספות לאחר ששליח ציבור סיים לתקוע, אנו לומדים ממה שמסופר על התקיעות ביבנה (ראש השנה ל ע"א): "כי אתא רב יצחק בר יוסף אמר כי מסיים שליחא דציבורא תקיעה ביבנה לא שמע איניש קל אוניה מקל תקועיא דיחידאי". כך הסביר רבנו חננאל את דברי רב יצחק בר יוסף: "שהיו תוקעין יחידאין ביבנה כל מי שלא שמע התקיעות מפי ש"ץ שבא מאחר שסיים היה כל יחיד ויחיד תוקעין יחידי כדי לצאת ידי חובה שלא שמעו התקיעות מפי ש"ץ". [↑](#footnote-ref-24)
25. על תקנת ר' אבהו, ראה: מאיר בר אילן, "תקנת ר' אבהו בקיסרי", סיני, צו (תשמ"ה), עמ' נז-סו. [↑](#footnote-ref-25)
26. מעניין לציין שבימים שבהם הקריבו קרבן מוסף במקדש, היו תוקעים שלושים תקיעות (משנה סוכה ה, ה). [↑](#footnote-ref-26)
27. דברי הערוך הובאו בתוספות ראש השנה לג ע"ב ד"ה שיעור (וכן חלק אחר מדבריו בתוספות בראש השנה טז ע"ב ד"ה כדי); טור אורח חיים הלכות ראש השנה סי' תקצב. וכך התקבל המנהג ברוב קהילות ישראל. על השתלשלות מספר הקולות שהיו תוקעים בתקופות שונות, ראה: הרב שלמה טולידאנו, דברי שלום ואמת, עמ' 225-218; אפרים יצחקי, "להתפתחות המנהגים של תקיעות דמיושב ומאה קולות", שנה בשנה (תשס"א), עמ' 192-181. [↑](#footnote-ref-27)
28. קיימת הבחנה בולטת בין התקיעה הציבורית כשראש השנה חל להיות בשבת, במקום שיש בו בית דין כמו יבנה, לבין תקיעות היחיד, כדברי הגמרא (ראש השנה ל ע"א): "כי אתא רב יצחק בר יוסף אמר: כי מסיים שליחא דציבורא תקיעה ביבנה, לא שמע איניש קל אוניה מקל תקועיא דיחידאי". יש הבדל בין שליח הציבור שתוקע במוסף במסגרת הברכות מלכויות, זכרונות ושופרות, ביבנה לבין היחידים שתוקעים שלא ע"פ סדר הברכות. כאמור לעיל (הע' 19) ייתכן עוד שהסיבה לכך שהיחידים תקעו ביבנה היא מפני שאז תיקנו לתקוע במוסף יחד עם אמירת הברכות, וכדי שמנהג זה לא יגרום להחלשת החובה האישית, תקעו היחידים עד שלא יכלו לשמוע זה את זה. באופן כללי, עם מעבר הסנהדרין ליבנה, ביקשו חכמים למנוע את שכחת התורה, וכאמור בגמ' (שבת קלח ע"ב): "כשנכנסו רבותינו לכרם ביבנה אמרו: עתידה תורה שתשתכח מישראל". [↑](#footnote-ref-28)
29. על סדר התקיעות בתפילת יחיד ראה: בירור הלכה, ראש השנה עמ' סא. [↑](#footnote-ref-29)
30. לביאור מקיף לתשובתו של רב האי גאון, ראה: דניאל שפרבר, "דברי רב האי גאון על תקיעת השופר והפולמוס הקראי", בהיותו קרוב, מרכז שפירא תש"ס, עמ' 254-246. [↑](#footnote-ref-30)
31. הרמב"ם בהל' תשובה ג, ד ובמורה הנבוכים ג, מג האריך להסביר את טעם מצוות התקיעה בשופר שעניינה לעורר לתשובה. נראה שמגמה זו באה לידי ביטוי במסגרת החובה האישית לשמוע קול שופר. [↑](#footnote-ref-31)
32. כך כתבו: ספר הפרדס עמ' ריח-ריט; רי"ף (ראש השנה י ע"ב-יא ע"א בדפי הרי"ף); רא"ש ראש השנה ד, י, יב, וכן בתוס' הרא"ש ראש השנה לד ע"א, רא"ש סוכה ג, כו; פסקי הרי"ד, ראש השנה לד ע"א; ראבי"ה סימן תקמא וסי' תקסו; ספר אור זרוע חלק ב – הלכות ר"ה סי' רסט, ועוד. ראה עוד: שו"ת אבני נזר, או"ח סי' תמח, ו. עיון במקורות רבים במחלוקת הראשונים מה עיקר תקיעות דמיושב או תקיעות דמעומד, ראה: הרב צבי פסח פרנק, מקראי קדש – ימים נוראים, עמ' נח-סו, ומקראי קודש- סוכות, חלק ב, עמ' עד-עה; הרב יצחק שילת, "תקיעות דמיושב ודמעומד", זכרון תרועה, עמ' 665-616; הרב אליהו רחמים זייני, "האם מותר לעמוד בתקיעות דמיושב?", עץ ארז, חלק ד, עמ' 182-150; הרב ברוך מרדכי אזרחי, "מלכויות זכרונות ושופרות", קובץ המועדים – ראש השנה ויום כיפור, עמ' נה-סד; הרב אשר וייס, מנחת אשר- מועדים (ראש השנה, יום כיפור וסוכות), סי' ו. [↑](#footnote-ref-32)
33. הרא"ש (ראש השנה ד, יד) ציין למנהג שהיה אצל רב עמרם גאון ורב נטרונאי גאון שבתפילת מוסף, הציבור התפלל שבע ברכות, ומכאן שלא אמרו מלכויות, זכרונות ושופרות, ורק שליח הציבור אמר תשע ברכות ובהם מלכויות, זכרונות ושופרות. הרא"ש האריך להביא עדויות שלא כך היה הדבר. מ"מ ע"פ דברי רב עמרם ורב נטרונאי, תפילת הציבור שבה אומרים את הברכות היא רק תפילת שליח הציבור. [↑](#footnote-ref-33)
34. אמנם אם אדם לא שמע תקיעות דמיושב ושמע תקיעות דמעומד, יצא ידי חובה כך כתב הריטב"א (ראש השנה טז ע"ב): "ובודאי אין שתיהן חובה, שאם תקע על סדר ברכות בלבד, יצא". [↑](#footnote-ref-34)
35. ראה גם בדברי הרב יוסף דב סולובייצ'יק, על התשובה, עמ' 86-85; הנ"ל, "עשרה פסוקים שבמלכויות זכרונות ושופרות", מסורה, ב (תש"ן), עמ' טו; הרב שג"ר, "התקיעות והברכות: מבנה התפילה בראש השנה", שיעורים בגמרא – ראש השנה, יומא, סוכה, עמ' 434-416. [↑](#footnote-ref-35)
36. התוספות ברכות כו ע"ב ד"ה איבעיה להו, כתבו שתקנת תפילת המוסף במשך השנה היא "משום 'ונשלמה פרים שפתינו' (הושע יד, ג)". בראש השנה יש לזה ביטוי מיוחד באמצעות התקיעות על סדר הברכות. [↑](#footnote-ref-36)
37. קיים הבדל בין התקיעות האישיות לבין התקיעות במסגרת תפילת מוסף בנוגע לזמן. "כל היום כשר... לתקיעת שופר" (משנה מגילה ב, ה) לתקיעה של היחיד. אך התקיעה במסגרת תפילת מוסף היא ע"פ גדרי הלכות תפילת מוסף – עד שבע שעות (משנה ברכות ד, א; ברכות כו ע"א-ע"ב), ובדיעבד כל היום, אם כי נקרא פושע (ברכות כח ע"א). [↑](#footnote-ref-37)
38. דברים דומים כתב גם בשם משמואל (דברים, פרשת נצבים, תר"פ). ראה גם בדברי הרב נפתלי צבי יהודה ברלין, הנצי"ב (הרחב דבר ויקרא כג, כד) שהסביר באריכות את ההבדלים בין אופי התקיעות במסגרת התכנסות ציבורית, לבין מסגרת יחיד. שתי מגמות יש למצות השופר. האחת, לעורר לתשובה, וזה נעשה גם במסגרת יחיד. השנייה היא להמליך את ה' בעולם, וזו נעשית רק במסגרת ציבור, "הקב"ה בא לשכון כבוד בישראל וממליכים אותו בתפילת מלכויות זכרונות ושופרות". הרב יחיאל מיכל אפשטיין (ערוך השולחן, אורח חיים, סי' תקפה, ג) הסביר שהשטן רואה שמאחר שגזרו גזרות על עם ישראל, והזיזו את התקיעות למוסף, עם ישראל מתאמצים ביתר שאת ותוקעים פעמיים. [↑](#footnote-ref-38)
39. כך כתב הר"ן גם בראש השנה טז ע"א. כך כתבו גם: תוס' פסחים קטו ע"א ד"ה מתקיף; העמק שאלה, שאלתות דרב אחאי גאון, שאילתא קעא, אות ב; מנהיג, הל' ראש השנה, א סי' שכא; טור אורח חיים סי' תקפה, והבית יוסף פירשו על בסיס דברי הר"ן הללו; הב"ח שם; שבלי הלקט סי' רפט, וסי' שב; לבוש, אורח חיים, סי' תקפה, א, ג. [↑](#footnote-ref-39)
40. לרב זרחיה הלוי (בעל המאור, ראש השנה י ע"א-יב ע"א מדפי הרי"ף) יש שיטה מיוחדת בעניין תקיעות דמיושב ומעומד. ומכל מקום בעניין זה דבריו דומים לדברי הר"ן והסוברים כמותו: "מה שנהגו לתקוע כל התקיעות כשהן יושבין ומברכין עליהן ברכת התקיעה, נראה לי כי לא היה כן בימי רבותינו חכמי התלמוד, אלא מנהג הוא שהנהיגו דורות האחרונים משום חולין ומשום אנוסין דקדמי ונפקי מבית הכנסת ולא נטרי עד צלותא דמוספי דלא מצלי לה ביחיד בראש השנה בתלת שעי קמייתא... ואין ברכה במטבע קצר בשופר אלא ממנהג אחרונים. אבל עיקר הברכות הם הברכות של תפלה והם מלכיות זכרונות ושופרות ועליהם שנינו, מי שבירך ואח"כ נתמנה לו שופר". [↑](#footnote-ref-40)
41. בספר הפרדס מבית מדרשו של רש"י (סימן קעא), הסביר שזו הייתה קושייתו של ר' יצחק. הרי בתקיעות דמעומד עוברים על בל תוסיף: "פירש ר' יצחק, למה תוקעין ב' פעמים, הלא מתקיעה שמיושב שברכנו עליה יצאנו, ולמה אנו שונין עוד התרועה הלא להטריח את הציבור בכדי... ועוד שאם יוסיף על ג' התרועות המפורשות בתורה עובר על לא תוסף על הדבר, ולמה תוקעים פעם שנייה? פירש ר' יצחק, שניה לא נצרכה אלא לערבב השטן". בספר הפרדס שם גם הסביר מדוע תקנת ר' אבהו עצמו אינה מתנגשת עם איסור בל תוסיף: "ור' אבהו שתיקן תשר"ת לא להוסיף על התרועות נתכוון, אלא כנגד לעמוד על ג' תרועות שבתורה שנסתפק בהם או שברים או תרועה, הילכך אינו נראה כמוסיף על הציבור". גם הריטב"א (סוכה לא ע"ב) דן בשאלה הזו: "ומה שתוקעין בראש השנה יותר מט' תקיעות שאמרה תורה מתקנתא דרבי אבהו בקסרין הא אמאי, דאע"ג דכל תקיעה באנפי נפשה קיימא איכא משום בל תוסיף, וי"ל דכיון שאין עושין כן משום תוספת אלא מן הספק שמא לא יצאו בראשונות שוב אין כאן משום בל תוסיף אבל אם בא לתקוע ד' סימנין כדי לעשות ד' תרועות שאמרה תורה הרי הוא עובר משום בל תוסיף". בעניין זה ראה בהרחבה: הרב שמעון בוקסר, '" 'בל תוסיף' ו'בל תגרע' בתקיעת שופר", שופרא דשופר, עמ' תנג-תפו. [↑](#footnote-ref-41)
42. כך הסביר הרמב"ם את איסור בל תוסיף ובל תגרע. ראה: רמב"ם הל' ממרים ב, ט, ורמב"ם בסוף מנין לא תעשה. ראה עוד: רמב"ן דברים ד, ב; רבי יהודה הלוי, כוזרי ג, מ; מהר"ל, באר הגולה, הבאר הראשון. על דברי הרשב"א הללו, ראה: הרב יוסף באב"ד, מנחת חינוך מצווה תנד, סעיפים ג-ה; הרב יוסף דב הלוי סולובייצ'יק, בית הלוי, א, סי' מב; הנצי"ב, שו"ת משיב דבר חלק א סימן לו, ובהעמק שאלה, שאילתא נג אות ד; הרב צבי פסח פרנק, מקראי קדש – ימים נוראים, עמ' סו-סז; הרב אלעזר מנחם מן שך, אבי עזרי, הל' ממרים ב, ט הסביר שאין מחלוקת עקרונית בין התוספות לרשב"א והם משלימים זה את זה; הרב פסח שטיין, "בענין בל תוסיף בתקנת חכמים", קובץ המועדים – ראש השנה ויום כיפור, עמ' קנח-קסג; הרב ישראל יעקב קנייבסקי, קהילות יעקב, ראש השנה סימנים טו-טז. [↑](#footnote-ref-42)
43. ראה עוד בדברי הרב אריה לייב, טורי אבן, באבני מלואים ראש השנה כח ע"ב. מדברי רבינו יונה, שערי תשובה ג, יא ניתן להבין שהמבטל מצווה עובר גם על "לא תגרע". [↑](#footnote-ref-43)
44. הטור (או"ח סי' תקפב) כתב שמנהג אשכנז לא לומר בתפילת מוסף "מקרא קודש": "והכי מסתבר דכיון שאומר את יום חג פלוני הזה הכל בכלל. דמאי שנא להזכיר מקרא קודש טפי מאיסור עשיית מלאכה ושאר כל הלכותיו?". הראי"ה קוק (מצוות ראיה, שם, עמ' פב) השיב על שאלה זו על פי דברי הרמב"ן הללו: "וי"ל ע"פ דברי הרמב"ן שפירש מקרא קודש, הועידה ביחד בציבור, להזכיר מאורע היום בשבת וקדושה, וי"ל שהוא שייך שפיר לתפילה שעיקרה בציבור. ואולי יש לעשות פשרה, שלא יזכיר ביחיד מקרא קודש, רק כשמתפלל בציבור, מפני שמקיים אז את המצווה של מקרא קודש דמתרגמינן מארע קדיש". [↑](#footnote-ref-44)